Eelarvetoetus on ÜMTdes territoriaalse jaotuse puhul endiselt eelistatud rakendamise viis (praeguseni saab EAFist vahendeid 12 ÜMTd 16st). See on positiivne muutus võrreldes varem mitme ÜMT puhul kasutatud projektide rakendamisega. Eelarvetoetus on tõhus viis laiahaardeliste, pikaajaliste ja struktuuriliste probleemidega tegelemiseks ning konstruktiivse poliitilise dialoogi pidamiseks.

Kooskõlas ÜMTde assotsieerimise otsuses kehtestatud kriteeriumidega leitakse, et 16 ÜMTd on 11. EAFist ÜMTdele eraldatavate vahendite territoriaalseks jaotuseks rahastamiskõlblikud. Gröönimaad rahastatakse otse liidu üldeelarvest Gröönimaad käsitleva otsuse alusel .

·Vaikse ookeani piirkonna puhul on selleks piirkondlik programm „PROTEGE“ (Projet régional océanien des territoires pour la gestion durable des écosystèmes – 36 miljonit eurot), mis allkirjastati 2018. aasta veebruaris ning mis toetab elurikkuse ja taastuvate loodusvarade kaitsmise kaudu piirkonna kestlikku ning vastupanuvõimelist arengut. See toetub 10. EAFi piirkondlikule programmile „INTEGRE“ (Initiative des territoires pour la gestion régionale de l’environnement – 12 miljonit eurot), mis keskendus rannikuala integreeritud majandamisele ja piirkondlike võrgustike arendamisele (näiteks mahepõllumajandus, jäätmed, kliimamuutustega kohanemine).

·Turismisektoris on Saint-Pierre-et-Miquelonis paranenud turistide ligipääsetavus ja selle tulemusel on Saint Pierre tipphooajal nüüd „välja müüdud“ (esimese muutuvsummaga osamakse väljamaksmine: 3,25 miljonit eurot + kolmas fikseeritud osamakse: 3,25 miljonit eurot).

·Nii Falklandi saared kui ka Saint Helena on 11. EAFi raames ühenduvusprogrammidest kasu saanud. Saint Helenas võeti programmidokument vastu 2018. aasta alguses ja tehti edusamme digistrateegia elluviimisel (esimese fikseeritud osamakse väljamaksmine: 10 miljonit eurot). Falklandi saartel tehti esimesed sammud selle poole, et tõhustada transpordi ja ühenduvusega seotud taristu väljaehitamist (esimese fikseeritud osamakse väljamaksmine: 2 miljonit eurot).

·Digitaalse arengu ja ühenduvuse vallas on Wallis ja Futuna teinud märkimisväärseid edusamme oma digistrateegiaga (esimese fikseeritud osamakse väljamakse: 12 miljonit eurot). Ajal, mil digitaalne juurdepääsetavus on ülioluline ja pakub uusi majanduslikke võimalusi, toetab kõnealune programm eeskätt Tui-Samoa lairibakaabli kasutuselevõtmist Wallises ja Futunas, tagades seeläbi kiire lairibaühenduse.

·2018. aastal võeti samuti vastu ja allkirjastati 11. EAFi programmidokument Montserrat' kohta (18,4 miljonit eurot), et aidata kaasa majanduskasvule ning toetada muutusi sihtvaldkondade poliitikas, näiteks taastuvenergia ja turismi vallas. Tehti esimene väljamakse (esimene fikseeritud osamakse: 5,4 miljonit eurot + 0,32 miljonit eurot B-assigneeringu täiendus). Kõnealune eelarvetoetusprogramm on jätk 10. EAFi eelarvetoetusprogrammile, millega edendati saare kestliku arengu kava.

Tänu kõigi asjaomaste poolte ühisele pühendumusele on 2018. aastal tehtud edusamme 11. EAFi vahendite kavandamisel, muuhulgas tõhustatud koordineerimise ja dialoogi kaudu. Pärast 11. EAFi programmidokumentide vastuvõtmist Saint Helena ja Montserrat' kohta on 12 territoriaalse jaotusega ÜMTd 16st oma programmitöö 2018. aasta lõpu seisuga lõpule viinud. Mitu teist ÜMTd on teinud olulisi edusamme, et jõuda programmitööga lõpule 2019. aasta alguses.Programmide rakendamiseks maksti 2018. aastal EAFi raames ÜMTdele välja 58,62 miljonit eurot (vt lisa 1).

·India ookeani 2018. aasta veebruaris allkirjastatud piirkondliku programmi (4 miljonit eurot) eesmärk on parandada maismaa ja mere ökosüsteemide jälgimist ja seiret Prantsuse Antarktilistel ja Lõunaaladel, taastada ökosüsteemid ning tugevdada mõju ennetamise mehhanisme. Eelmine, 10. EAFi piirkondlik programm keskendus Mayotte'i ja selle väikesaarte (nii maismaa kui ka mere) looduspärandi kestliku haldamise parandamisele (3 miljonit eurot) hindamise ja otsuste tegemise abivahendite kaudu.

·Kariibi mere piirkondlik programm „ReSEMBID“ (Resilience Sustainable Energy and Marine Biodiversity, 40 miljonit eurot), mis allkirjastati 2018. aasta oktoobris, tugevdab keskkonnaalaselt jätkusuutliku majandusarengu edendamist sellega, et keskendub vastupanuvõimele, säästvale energiale ja mere elurikkusele. See suurendab taristu energiatõhusust, millel on omakorda suur mõju energiatarbimisele, parandab merekeskkonna bioloogilise mitmekesisuse säästvat majandamist ning suurendab suutlikkust kohaneda äärmuslike ja korduvate loodusnähtustega.

11. EAFi kõiki ÜMTsid puudutava valdkondliku programmi sõnastamise abil tehti 2018. aastal edusamme ka kõigi ÜMTde kokkuleppe saavutamisel kahe sihtvaldkonna üle, milleks on säästev energia ja kliimamuutused (sealhulgas vastupidavuse suurendamine).

Lisaks võimaldas ELi toetus 2018. aastal ülemeremaade ja -territooriumite ühendusele (OCTA) tegevustoetuse kaudu (1,1 miljonit eurot kaheks aastaks) ühendusel suurendada oma ülesannete täitmise suutlikkust. See puudutas eeskätt koordineerivaid ÜMT partnereid, et hõlbustada dialoogi ELiga, edendada partnerlust ja toetada EL-ÜMT ühenduse raames liikmete kollektiivset tööd mitmes vastastikust huvi pakkuvas valdkonnas.

c)Orkaanid Kariibi mere piirkonnas

2017. aasta septembris tabas mitut Kariibi ülemeremaad ja -territooriumi kaks viienda kategooria orkaani. Orkaanidega kaasnes eluohtlik tuul, tormilainetus ja tugev vihmasadu, tekitades laiaulatuslikku kahju eluasemetele ja põhitaristule. ÜMTdest said kõige rängemalt kannatada Anguilla, Sint Maarten, Turks ja Caicos, Saint-Barthélemy ja Briti Neitsisaared. Kahjustada said ka Montserrat, Saba ja Sint Eustatius.

Taastumisstrateegia hõlmas nii 2018. aasta aprillini võetud hädaolukordadele reageerimise meetmeid kui ka lisategevusi riikide ja piirkondade tasandil, mis jätkusid terve 2018. aasta vältel. 11. EAFi raames kindlaksmääramata B-assigneeringuteks mõeldud 21,5 miljonist eurost võeti 2018. aastal hädaolukorrajärgse abina kasutusse 15,04 miljonit, et toetada Anguillat (2,8 miljonit eurot), Montserrat'd (0,32 miljonit eurot), Sint Maartenit (7 miljonit eurot), Briti Neitsisaari (2 miljonit eurot) ning Turksi ja Caicost (2,92 miljonit eurot).

Lisaks tegid komisjoni talitused aktiivselt koostööd ÜMTde ametiasutustega, et tagada 11. EAFi territoriaalsete ja piirkondlike programmide kohandamine selliselt, et need tegeleksid orkaanijärgse olukorraga ÜMTdes ning toetaksid neid nende vastupanuvõime suurendamise jõupingutustes. Vastupanuvõime suurendamise horisontaalne komponent võeti kasutusele 11. EAFi Kariibi mere piirkondliku programmi (40 miljonit eurot) raames. Sellesse komponenti suunati pool üldeelarvest (20 miljonit eurot), et kooskõlas Euroopa arengukonsensusega toetada ÜMTde pikaajalise vastupanuvõime suurendamist. EAFi katastroofirahastu raames käivitati 2018. aastal mitu piirkondlikku katastroofideks valmisoleku suurendamise meedet, mis hõlmasid Anguillat, Briti Neitsisaari, Montserrat'd ning Turksi ja Caicost.

d)Institutsionaalne dialoog

Programmi algusest (2013. aasta detsembrist) saadik on Euroopa Komisjoni talitused ÜMTsid kogu protsessis aktiivselt toetanud, toetades seminaride, õpikodade ja konverentside korraldamist, et määrata kindlaks ühised prioriteedid ja eesmärgid. See koostöö on terve 2018. aasta vältel aktiivne olnud.

ÜMTde ja ELi foorum

2017. aastal toimunud konsultatiivkohtumiste tulemustele toetudes oli 16. ÜMTde ja ELi foorumi nädal (19.–23. veebruar 2018) hea võimalus vahetada seisukohti ning arutada ÜMTde ja ELi vahelisi suhteid pärast 2020. aastat.

16. ÜMTde ja ELi foorumi järeldustes (23. veebruar 2018) kinnitasid EL, ÜMTd ja nende liikmesriigid kindlat pühendumust leida jätkusuutlikud vastused üha keerukamatele ja omavahel seotud probleemidele ning kordasid, et on endiselt pühendunud säästvale energiale üleminekule, sh paremale juurdepääsule tänapäevastele energiateenustele, taastuvenergiale ja energiatõhususele.

Tehnilisel tasandil andsid kolmepoolsed kohtumised, mis toimusid 16. ÜMTde ja ELi foorumi raames komisjoni esindajate, ÜMTde territoriaalsete/piirkondlike esindajate ja seotud liikmesriikide esindajate vahel, võimaluse käsitleda programmitöö ja koostööga seotud teemasid ning kavandada järgmisi samme.

Poliitilisel tasandil pakkusid kolmepoolsed kohtumised (22. veebruaril 2018) Euroopa Komisjoni rahvusvahelise koostöö ja arengu voliniku, ÜMTde delegatsioonide juhtide ja nende liikmesriikide esindajate vahel kasulikku võimalust tõsta esile ÜMTde poliitilisi prioriteete ning tutvustada nende seisukohti 2020. aasta järgse perioodi kohta.

Lisaks toimus päev enne kolmepoolset kohtumist (21. veebruaril 2018) oluline üritus, kus käsitleti maailmamerepoliitikat, valitsemistavasid ja sinise maailmakasvu potentsiaali ning millest võtsid osa ÜMTd, liikmesriigid, komisjon ning Toidu- ja Põllumajandusorganisatsioon (FAO).

Kolmepoolsed kohtumised

Tänu ÜMTde assotsieerimise otsusega loodud assotsieerimisfoorumitele edenesid ka arutelud ühiste strateegiliste prioriteetide teemal. Tehnilisel tasandil korraldati 2018. aastal viis kolmepoolset kohtumist (jaanuaris, aprillis, juulis, oktoobris, detsembris) komisjoni, ÜMTde esindajate ja seotud liikmesriikide vahel, et pakkuda platvormi komisjoni, ÜMTde ja liikmesriikide esindajate dialoogiks, eeskätt selleks, et jälgida 11. EAFi programmitöös ja rakendamises tehtavaid edusamme.

Partnerlustöörühmad ja õpikojad

16. jaanuaril 2018 tuli kokku kaubanduse ja piirkondliku lõimimise partnerlustöörühm, et vahetada seisukohti aspektide kohta, mis on seotud ÜMTde sooduskohtlemisega ELiga kauplemisel ja kõigi ühist huvi pakkuvate laiemate kaubandust puudutavate teemadega.